Aalborg Teater skifter ud på direktørposten, når den nuværende teaterdirektørs kontrakt udløber 1. august. Her tiltræder nordjyske Thomas Bjørnager som ny direktør. Han afløser Hans Henriksen, der har været direktør for teatret siden 2015. - Vi er utroligt glade og stolte over at kunne præsentere Thomas Bjørnager som ny teaterdirektør for Aalborg Teater, siger Aalborg Teaters bestyrelsesformand Inger Askehave. Thomas Bjørnager er født og opvokset i Lønstrup. Han er scenograf og kostumedesigner og har tidligere været direktør for et egnsteater i Norge. - Thomas Bjørnager er en stor kapacitet i dansk teater. Han har en enorm kunstnerisk indsigt, et stort netværk samt mangeårig ledelsesmæssig erfaring som tidligere teaterdirektør for Teatret Vårt i Norge, siger Inger Askehave. - Aalborg Teater er et fyrtårn Thomas Bjørnager er uddannet arkitekt fra Kunstakademiets Arkitektskole, og begyndte kort efter sin uddannelse at arbejde som underviser og scenograf på Den Danske Scenekunstskole. Han ser frem til at tiltræde som teaterdirektør i Aalborg. - Aalborg Teater er et fyrtårn i dansk kulturliv, og jeg glæder mig meget til at vende tilbage til det nordjyske og til at stå i spidsen for det teater, der for snart rigtig mange år siden vakte min livslange kærlighed til og passion for teater. Og jeg har i den grad med direktørjobbet fået, hvad jeg vil betegne som mit absolutte drømmejob, siger han. Under teaterdirektør Hans Henriksens ledelse har Aalborg Teater udviklet sig til at være ét af de førende teatre indenfor den dramatiske scenekunst. Med valget af Thomas Bjørnager som ny teaterdirektør markerer bestyrelsen, at man ønsker at fastholde og sikre det høje kunstneriske niveau for teatret fremadrettet. - Teater er en holdsport, og jeg ser frem til at arbejde sammen med alle de mange dygtige mennesker i huset og sammen vil vi skabe den magi, som teatret bibringer os alle, siger Thomas Bjørnager.

Referat:
Det bliver fremover en nordjyde, der sætter sig i direktørstolen på Aalborg Teater.